Pavol Ušák Oliva – básnik utrpenia
Súťaž v prednese poézie a prózy žiakov základných a stredných škôl vstúpila do tretej dekády. Dvadsiaty prvý ročník sa tohto roku konal začiatkom júna už tradične svätou omšou, ktorú celebroval spolu s miestnym farárom Branislavom Popelkom vdp. Peter Farkaš  Žiška, taktiež básnik. V kázni poukázal nato, že z nášho života sa stráca poézia a udomácňuje sa materiálno. Pavla Ušiaka Olivu označil prívlastkom básnik utrpenia, ktorý podľa vzoru starozákonného Jóba dokázal prijímať nielen dobré, ale aj zlé, ktoré zoslal na jeho plecia Pán Boh. Spieval svoje verše ako ten vták v tŕní, ktorý po zaspievaní najkrajšej piesne spadne z kríka a tŕň mu prepichne srdce.
Po omši sa účastníci stretli pri pomníku básnika. Po príhovore sestry básnika, Hanky Kostolanskej, dobej duše podujatia a starostu Kátloviec, položili spomienkovú kyticu. 

Samotnú súťaž, ktorá bola kvalitná a vyrovnaná, posudzovala porota v zložení Teodor Križka (predseda), Slavomír Ondica a Margaréta Partlová. Súťažilo sa v piatich kategóriach. Len deväťročná Katarína Kuracinová zo Základnej školy Angely Merici v Trnave prišla priamo z prvého svätého prijímania a v slušivom oblečení, primeranom na túto príležitosť, získala ako veľký talent titul laureáta súťaže.

Veľmi dobrý bol výber autorov poézie a prózy. Je potešiteľné, že veľa súťažiacich si vybralo poéziu básnikov Katolíckej moderny, hlavne Paľa Ušáka Olivu. Medzi slovenskou poéziou a prózou, ktorej máme chvála Bohu požehnane, cudzorodo pôsobila Valentinska princezná Meg Cabotovej. Kus poctivej práce odviedla Základná škola s materskou škôlkou Paľa Ušáka Olivu na čele s riaditeľkou Kamilou Gažovou, za účinnej pomoci starostu obce, ktorý sa poďakoval za finančný príspevok aj Trnavskému samosprávnemu kraju. Spoluorganizátorom bol aj Spolok sv. Vojtecha v Trnave. 
Každoročnou slabou stránkou milého podujatia bola malú účasť obyvateľov Kátloviec. Okrem nadšeným výkonov súťažiacich by si mohli vypočuť vlastnú folklórnu skupinu Kátlovani, aj gitarový recitál poetky, hudobníčky a speváčky Beáty Kuracinovej Vargovej z Trnavy.

